Predkladacia správa

Slovenská republika, ako predsedajúca krajina Spoločného výboru CEFTA, zorganizovala dňa 14. septembra 2002 v Bratislave summit predsedov vlád krajín Stredoeurópskej dohody o voľnom obchode (CEFTA).

Zasadnutie premiérov otvoril a privítací prejav predniesol predseda vlády SR Mikuláš Dzurinda. Predsedovia vlád krajín CEFTA vo svojich vystúpeniach ocenili značný prínos Stredoeurópskej dohody o voľnom obchode k rozvoju vzájomného obchodu a zvýšeniu úrovne hospodárskej spolupráce medzi signatárskymi krajinami, ku ktorému došlo aj napriek niektorým negatívnym tendenciám predovšetkým v oblasti dlhodobého uplatňovania ochranných opatrení. Vo svojich vystúpeniach zhodne konštatovali, že CEFTA plní očakávania a zdôraznili, že prispieva k integračnému procesu v Európe.  

V súvislosti s problémami existujúcimi v obchode s poľnohospodárskymi komoditami premiéri vyjadrili svoje pevné presvedčenie, že akékoľvek sporné otázky budú riešené prostredníctvom priamych konzultácií s cieľom nájsť riešenia, ktoré znížia napätia na trhu. V tejto súvislosti vyzdvihli úlohu bilaterálnych rokovaní a potrebu ďalšieho spoločného úsilia, ktoré musí byť zamerané na dosiahnutie vzájomne akceptovateľných riešení nepoškodzujúcich záujmy žiadnej krajiny CEFTA. Súhlasili s tým, že akékoľvek ochranné opatrenia budú zavádzané a uplatňované len v plnom súlade s príslušnými ustanoveniami CEFTA a eliminované, keď podmienky zapríčiňujúce narušenie trhu prestali existovať. 

Predsedovia vlád vyjadrili spokojnosť s uplatňovaním Doplnkového protokolu č. 11 k CEFTA upravujúcim pravidlá pôvodu tovaru od 1. januára 2002, ako aj s vykonávaním Doplnkového protokolu č. 10 k CEFTA, ktorý sa týka ďalšej liberalizácie poľnohospodárskych koncesií medzi Českou republikou a Slovenskou republikou na jednej strane a Maďarskou republikou na strane druhej. Predseda vlády SR v tejto súvislosti zdôraznil, že Doplnkový protokol č. 10 predstavuje pre Slovensko vzor praktickej implementácie výsledkov ďalších bilaterálnych rokovaní s tými krajinami, s ktorými SR v tomto roku rokovanie začala. Predsedovia vlád vyjadrili svoju spokojnosť so začatím nových dvojstranných rokovaní, ktoré sú zamerané na ďalšiu liberalizáciu poľnohospodárskeho obchodu.

Premiéri ocenili, že rokovania o prístupe Chorvátskej republiky k CEFTA sú takmer ukončené. V tejto súvislosti sa dohodli, že všetky krajiny CEFTA vyvinú maximálne úsilie, aby prístupová dohoda bola podpísaná do konca tohto roka. Zároveň opätovne potvrdili, že CEFTA zostáva otvorená každej krajine, ktorá spĺňa vzájomne odsúhlasené kritériá. 

V súvislosti s ďalšími aktivitami v rámci CEFTA sa predsedovia vlád dohodli na  preskúmaní možností a podmienok na odstránenie alebo zníženie existujúcich prekážok obchodu a na potrebe ďalšieho spoločného úsilia zameraného na dosiahnutie takých riešení, ktoré čo najmenej narušujú fungovanie Stredoeurópskej dohody o voľnom obchode. Podporili myšlienku zintenzívnenia bilaterálnych rokovaní, ktoré sa týkajú vzájomného uznávania certifikátov  a výsledkov skúšok u skupiny priemyselných výrobkov, vychádzajúc z Protokolu PECA uzatvoreného medzi Európskou úniou a jednotlivými krajinami CEFTA. 

Vedúci delegácií sa vzájomne informovali o dosiahnutom pokroku svojich krajín v prístupových rokovaniach s Európskou úniou a podporili myšlienku presadzovania spoločných záujmov počas nadchádzajúcich negociácií s EÚ. V tejto súvislosti otvorili otázku budúcnosti CEFTA po vstupe niektorých zmluvných strán do Európskej únie a po prístupe nových krajín k CEFTA. Opätovne potvrdili, že krajiny CEFTA sú pripravené preveriť žiadosť o prístup k CEFTA u tých krajín, ktoré spĺňajú príslušné kritériá, pričom Dohoda o prístupe Chorvátskej republiky k CEFTA by mala byť podpísaná do konca tohto roka. Dohodli sa, že problematika budúcnosti CEFTA bude detailnejšie preskúmaná v budúcom roku počas slovinského predsedníctva.

Premiéri vo svojich vystúpeniach deklarovali vzájomnú spoluprácu svojich krajín počas multilaterálnych rokovaní v rámci Svetovej obchodnej organizácie. 

Na záver plenárneho zasadnutia odsúhlasili  návrh Deklarácie, ktorú pripravili experti a summit ukončili jej slávnostným podpisom. 
	 
	Nasledujúci summit  predsedov vlád krajín CEFTA sa uskutoční na jeseň roku 2003 v Slovinskej republike, ktorá bude v budúcom roku predsedať Spoločnému výboru CEFTA.